Тамашачыны шаккаттырыр өчен ике Лилия нәрсәгә әзер?

	Казанда эстрадабызның танылып килүче яшь дуэты Лилия Гыйматдинова белән Лилия Хәйруллинаның «Лилияләр» исемле тәүге концерты узды. Сер түгел, бүгенге көндә тамашачыны шаккатыру кыен, шуңа күрә кызлар тамашаны үзенчәлекле итүгә, кызыклы чыгышлар белән баетуга зур көч куйды.	 - Балачакта да, үсә төшкәч тә нәфис гимнастика белән шөгыльләнә идем. Ләкин декретка киткәч бу шөгыльдән туктадым. Кыршау белән биюләрне искә төшерү өчен Чаллыга кайтып махсус дәресләр алдым. Бу бию – оригиналь жанр, шуңа да аны концертта тәкъдим итәргә теләдем. Моннан тыш, Лилия чит телдә, төгәлрәге төрек телендә җыр башкарырга тәкъдим итте. Ул үзе татар-төрек лицеенда укыгач, төрек телен яхшы белә. Ә менә миңа ятларга туры килде. Мәхәббәт турындагы бу җырны Лилия балачагыннан ук җырларга хыялланган булган, – дип сөйләде Intertat.ru хәбәрчесенә Лилия Хәйруллина.



Лилияләрнең сәхнә киемнәре дә зәвыклы иде: концерт өчен бер стильдә өч костюм тектергәннәр. Тамашага әзерләнү мәшәкатьләрен кызлар үзара бүлешкән. «Концерт кую рухи һәм матди яктан бик авыр, ә икәү булгач, бу эшне башкарып чыгу җиңелрәк булды. Иң мөһиме – тамашачы дуэтыбызны яратты, арада гармония барлыгын тойды», – ди кызлар. Лилия Гыйматдинова белән Лилия Хәйруллина башкаруындагы «Лилияләр» җыры авторлары Анна Попова һәм Айнур Шәрәпов кызларга Лилияләр сурәте белән ясалган торт бүләк итте. Кичәдә шулай ук кызларның иҗатташ дусты Илназ Гарипов та чыгыш ясады.  
	Эльвира ШАКИРОВА	
Интертат.ру

	№ --- | 29.11.2016	


